Gedagte vir die dag: Sy wil in my leweFoto: pixabay.com Laat u koninkryk kom. Laat u wil hier op aarde uitgevoer word soos in die hemel. (Matteus 6:10) Die koninkryk van God is ’n Nuwe-Testamentiese begrip en dit het sentraal gestaan in Jesus se prediking. Dit verwys na meer as ’n plek, dit is baie meer as tyd en ruimte. Dit is ook nie die kerk nie. Dit verwys na God se allesoorheersende heerskappy – daar waar Hy die Koning is. Wanneer ons bid dat God se koninkryk moet kom, bid ons dat Hy Here sal wees op al die plekke – veral daar waar Hy nog nie heers nie. Dit kan plekke in die wêreld wees of die harte van mense wat hulle nog nie aan Hom onderwerp het nie. Dit beteken ook dat ek my eie wil aan sy wil sal onderwerp sodat Hy die Alleenheerser in my lewe sal wees. Hemelse Vader, dit is my vreugde om u wil te doen. Amen.